b'\n_START_ARTICLE_\nTennesseenajokoira\n_START_SECTION_\nUlkomuoto\n_START_PARAGRAPH_\nUrosten s\xc3\xa4k\xc3\xa4korkeus on 46-61 cm ja paino 16-23 kg, kun nartuilla vastaavat mitat ovat 41-56 cm ja 14-18 kg. Karvapeite on lyhyt ja pehme\xc3\xa4, ja voi olla v\xc3\xa4rilt\xc3\xa4\xc3\xa4n joko puna- tai mustabrindle. Rotum\xc3\xa4\xc3\xa4ritelm\xc3\xa4n mukaan pienet valkoiset merkit rinnassa ja k\xc3\xa4p\xc3\xa4liss\xc3\xa4 sallitaan.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nTennesseenajokoira on \xc3\xa4lyk\xc3\xa4s ja nopea ajokoira, jolla on tarkka hajuaisti. Sill\xc3\xa4 on voimakas mets\xc3\xa4stysvietti, ja sen taipumukset kohdistuvat erityisesti puuhun ajamiseen. Lis\xc3\xa4ksi sille ominainen, erityislaatuinen haukunta mets\xc3\xa4styksen aikana (jota kutsutaan "itkuksi" tai "kielen antamiseksi") kuuluu rotum\xc3\xa4\xc3\xa4ritelm\xc3\xa4\xc3\xa4n listattuihin ominaisuuksiin: karhea haukku on toivotuin.\n_START_SECTION_\nAlkuper\xc3\xa4\n_START_PARAGRAPH_\nRodun jalostuksen aloitti 1960-luvun alussa pastori Earl Phillips. Kirjoittaessaan kolumnia mets\xc3\xa4styskoiralehteen h\xc3\xa4n sai tiet\xc3\xa4\xc3\xa4 tiikeriraitaisten, ruskean ja mustan kirjavien cur-mets\xc3\xa4styskoirien olemassaolosta. H\xc3\xa4n otti yhteytt\xc3\xa4 niiden omistajiin ja harrastajiin ja sai selville, ett\xc3\xa4 t\xc3\xa4t\xc3\xa4 koiratyyppi\xc3\xa4 arvostettiin kykyjens\xc3\xa4 vuoksi suuresti. Vuonna 1967 h\xc3\xa4n otti heihin uudelleen yhteytt\xc3\xa4 perustaakseen j\xc3\xa4rjest\xc3\xb6n, jonka teht\xc3\xa4v\xc3\xa4 oli suojella ja edist\xc3\xa4\xc3\xa4 brindlen cur-rodun jalostusta. The Treeing Tennessee Brindle Breeders Association perustettiin Illinoisissa saman vuoden marraskuun 21. p\xc3\xa4iv\xc3\xa4. Alkuper\xc3\xa4inen jalostuskanta ker\xc3\xa4ttiin eri puolilta Yhdysvaltoja, erityisesti Ozarkyl\xc3\xa4ng\xc3\xb6n ja Appalakkien v\xc3\xa4liselt\xc3\xa4 alueelta, joten t\xc3\xa4ten virallisen rotunimen viittaus yksinomaan Tennesseen osavaltioon on harhaanjohtavaa. AKC:n Foundation Stock Service on pit\xc3\xa4nyt yll\xc3\xa4 tennesseenajokoiran rekisteri\xc3\xa4 vuodesta 1995 l\xc3\xa4htien.'